
PËR NGRITJEN E KOMITETIT NDËRMINISTROR TË EMERGJENCËS CIVILE, PËR PËRBALLIMIN E SITUATËS SË KRIJUAR, SI PASOJË E KUSHTEVE ATMOSFERIKE

Në mbështetje të nenit 100 të Kushtetutës dhe të pikës 2 të nenit 6 të ligjit nr.8756, datë 26.3.2001 “Për emergjencat civile”, me propozimin e Kryeministrit, Këshilli i Ministrave

VENDOSI:

1. Ngritjen e Komitetit Ndërministror të Emergjencës Civile, për përballimin e situatës së krijuar, si pasojë e kushteve atmosferike, dhe për parandalimin e situatave të tjera, në të ardhmen.
2. Ky komitet të kryesohet nga zëvendëskryeministri dhe Ministër i Ekonomisë, Tregtisë dhe Energjetikës dhe në përbërje të tij të ketë këta anëtarë:
- Ministrin e Brendshëm;
- Ministrin e Financave;
- Ministrin e Punëve Publike dhe Transportit;
- Ministrin e Mbrojtjes;
- Ministrin e Bujqësisë, Ushqimit dhe Mbrojtjes së Konsumatorit;
- Ministrin e Shëndetësisë;
- Ministrin e Arsimit dhe Shkencës.
3. Ngarkohet Komiteti Ndërministror i Emergjencës Civile për hartimin e menjëhershëm të një plani masash për përballimin e situatës.
Ky vendim hyn në fuqi menjëherë.
KRYEMINISTRI
Sali Berisha

